
Danas sam u "Historiji Bagdada" (koju je napisao Hatib El-Bagdadi, 
umro 463. g.h.) čitao biografiju jednog učenjaka, Ibrahima b. 
Tahmana u kojoj se spominje da ga je neko spomenuo imamu 
Ahmedu ibn Hanbelu dok je bio naslonjen, pa se imam Ahmed 
uspravio i lijepo je sjeo iz poštovanja prema njemu. 

Ovo me podsjetilo na nešto; prije nekoliko godina sjedio sam kod 
kuće sasvim opušteno sa jednim prijateljem. Naslonjeni na ugaonu 
razgovarali smo kad mi je rekao da je na youtube-u gledao klip 
jednog šejha gdje je ovaj rekao nešto što je bilo važno za naš 
razgovor. "Hoćeš da ti upalim da vidiš?" - rekao je, na što sam 
potvrdno odgovorio. I dodao sam: "Hajde samo da lijepo sjednemo 
dok to preslušamo." On se na to nasmijao, pa reče: "Pa nismo na predavanju, i ne vidi nas šejh." 
Rekoh: "Ma nije zbog šejha, nego zbog znanja koje se spominje na klipu." 

Da budemo jasni, dozvoljeno je leći kada se sluša Kur'an (tako se prenosi da je Poslanik, 
sallallahu alejhi ve sellem, radio), a ne nešto što je manje bitno od toga. Ali je znak poštivanja 
znanja da se lijepo sjedne i pažljivo sluša predavanje, ne zbog toga što nas predavač vidi ili ne 
vidi, već zbog Onoga koji je uzdigao znanje i što to spada u poštivanje znanja. 

Nekad sam se čudio da su učenjaci u knjigama uopće spominjali kako se treba obući i namirisati 
kada se krene na predavanje i kako lijepo treba sjediti dok nisam vidio kako ljudi sjede na 
predavanjima, onim uživo pred predavačem, ne dok slušaju klip. 

Ako je suprotno edebu-lijepom i učtivom ponašanju da se ne pružaju noge ispred učenjaka, kako 
je onda ružno pružati jezike prema njima i ispred njih. 

"Allah će na visoke stepene uzdignuti one među vama koji vjeruju i kojima je dato znanje. - A 
Allah dobro zna ono što radite." (Kur'an, 58:11). 

